### Resumé

I forbindelse med færdiggørelse af byggeriet [adresse], 6 og 8, Vejle, har bygherre ansøgt om, at dele af værn på altaner etableres som gennemsigtige.

Teknisk Udvalg har været på besigtigelse 19. november 2024.

### Sagsfremstilling

Teknisk Udvalg drøftede på mødet 5. november 2024 pkt. 209 om der kunne gives dispensation til ikke gennemsigtige værn på altaner ved ny etageboligbebyggelse på [adresse], 6 og 8. Udvalget ønskede at dispensationsansøgningen blev sendt i nabohøring og at besigtige byggeriet, forud for der træffes endelig afgørelse om, hvorvidt der gives dispensation.

Udvalget var på besigtigelse tirsdag den 19. november.

Dispensationen har været i 14 dages høring ved naboerne i peroden 14. - 28. november 2024. Dispensationen er sendt til 25 omkringliggende husstandes ejere og beboere. I høringsperioden er der kommet 16 bemærkninger, hvor af tre er positive for altanerne, som de ser ud i dag med gennemsigtige værn, og resten er imod og ønsker ikke gennemsigtige værn som beskrevet i lokalplanen. Tre indsigere, der er imod dispensationen, bor umiddelbart udenfor det område, der er blevet nabohørt. To indsigere, der er imod dispensationen, bor ikke tæt på [adresse].

Bemærkningerne imod en dispensation drejer sig om, at de hørte parter føler sig overvåget, begloet, forstyrret og generet af de gennemsigtige værn.

### Klima og resiliensvurdering

Ingen bemærkninger.

### Sagens videre forløb

Sagen skal alene behandles i Teknisk Udvalg.

### Indstilling Teknik- og Miljødirektøren indstiller

**at** udvalget beslutter om der skal gives dispensation.

### Beslutning

Udvalget besluttede, at der gives en delvis dispensation, således at forvaltningen får mandat til at finde en løsning hvorved udsynet/udkigget fra den vestligste række af [adresse] og vestvendte altaner og tagterrasser afskærmes, ligesom der skal etableres afskærmning på den østvendte tagterrasse, samt at der skal etableres en afskærmende beplantning mod vest.

Joakim Mathiasen stemte imod, idet han ønskede at dispensationen enten gælder alt eller intet.